Հակառակ Մատենադարանի իր պաշտօնին պահանջած վարչական ծանր պատասխանատուութեան, Լեւոն Խաչիկեան հետեւողականօրէն շարունակած է գիտահետազօտական իր աշխատանքը: Իբրեւ խմբագրական կազմի անդամ «Պատմա-Բանասիրական Հանդէս»ին (1958 թուականին, առաջին համարէն սկսեալ), «Հայ ժողովուրդի պատմութիւն»ի ակադեմական ութհատորեակին (եւ պատասխանատու խմբագիրը Դ. հատորին), «Հայկական խորհրդային հանրագիտարան»ին (աշխատանքին ծրագրումի առաջին օրէն), «Արեւելեան մատենագրութեան յուշարձաններ»ուն (միութենական կարգի), ան իր բարեխիղճ ու բծախնդիր մասնակցութիւնը բերած է իրմէ պահանջուած բոլոր աշխատանքներուն: Ան նաեւ անդամ եղած է Խորհրդային Միութեան Գիտութիւններու ակադեմիոյ Հնագրական յանձնախումբին եւ նախագահ «Դիւան հայոց պատմութեան» մատենաշարի խմբագրական մարմնին: Այս բոլորին զուգահեռ, Լեւոն Խաչիկեան 1956 թուականէն սկսեալ, վարած է պատասխանատու խմբագիրի պաշտօնը «Բանբեր Մատենադարան»ին, որուն տասնմէկ հատորները՝ 3-13 (1956-1980 թուականներուն) լոյս տեսած են իր անմիջական հսկողութեամբ: